Ditaji Kambundji

Ditaji Kambundji (s. 20. toukokuuta 2002) on sveitsiläinen pika-aitajuoksija. Hän on saavuttanut Euroopan-mestaruuskilpailuissa pronssia sekä sisä- että ulkoradoilla.

Kambundji voitti alle 20-vuotiaiden Euroopan-mestaruuden 100 metrin aitajuoksussa Tallinnassa vuonna 2021. Samana vuonna alle 20-vuotiaiden maailmanmestaruuskilpailuissa hänet hylättiin loppukilpailussa. Tokion olympialaisissa hän karsiutui alkuerissä.

Vuonna 2022 Kambundji keskeytti 60 metrin aitajuoksun sisäratojen MM-kilpailujen loppukilpailussa ja karsiutui ulkoradoilla Eugenen MM-kilpailuissa 100 metrin aitajuoksun välierissä. Münchenin EM-kilpailuissa hän saavutti 100 metrin aitajuoksussa pronssia ajalla 12,74.

Vuonna 2023 Kambundji saavutti sisäratojen EM-kilpailuissa 60 metrin aitajuoksussa pronssia ajalla 7,91. Heinäkuussa 2023 hän voitti alle 23-vuotiaiden  Euroopan-mestaruuden Espoossa järjestetyissä EM-kisoissa. Kambundjin finaalissa juoksema aika 12,68 oli uusi kisaennätys.

Kambundjin ennätys 100 metrin aitajuoksussa on 12,47 elokuulta 2023. Sisäradoilla hänen 60 metrin aitajuoksun ennätyksensä on 7,81 helmikuulta 2023. Molemmat ajat ovat Sveitsin ennätyksiä.

Ditaji Kambundjin isosisko Mujinga Kambundji on menestynyt pikajuoksija.

Lähteet 

Sveitsiläiset pika-aitajuoksijat
Vuonna 2002 syntyneet
Elävät henkilöt